Switserse vrou dood by strandoord gevindArgieffoto van Phuket ter illustrasie. (Foto: Lillian SUWANRUMPHA / AFP) Die polisie in Thailand ondersoek die vermeende moord op ’n Switserse vrou wie se liggaam naby ’n waterval by ’n gewilde strandoord gevind is. Nicole Sauvain-Weisskopf, ’n Switserse regeringsamptenaar, se liggaam is Donderdag toegedraai in ’n swart laken in die water tussen rotse op die eiland Phuket gevind. Haar selfoon, kortbroek en tekkies is nie ver daarvandaan nie gevind. Die vermeende moord laat ŉ donker wolk hang oor Phuket se sogenaamde Sandbox-loodsprojek, waarmee gepoog word om Thailand se toerismesektor ’n hupstoot te gee ná meer as ’n jaar van drakoniese reisbeperkings. Die 57-jarige Sauvain-Weisskopf het na bewering na Phuket gereis as deel van die projek wat ingeënte reisigers in staat stel om die eiland te besoek sonder om vir twee weke in een van Thailand se hotelle te isoleer. Meer as 16 000 mense het reeds na Phuket gereis sedert die bekendstelling van die Sandbox-projek op 1 Julie. Die Bangkok Post berig Sauvain-Weisskopf was ’n assistentprotokolhoof van die Federale Vergadering van Switserland. Dit word vermoed dat sy minstens drie dae gelede dood is. Die uitslag van die lykskouing word eers later vandag (Vrydag) verwag. Die goewerneur van Phuket, Narong Woonciew, het intussen onderneem om “alles in sy vermoë te doen om die moord te ondersoek en reg te laat geskied aan mevrou Nicole”. Andrea Kotas Tammathin, Switserse erekonsul in Phuket, het dit as “’n hartseer, hartseer dag vir die Phuket-gemeenskap” bestempel, terwyl die premier van Thailand, Prayut Chan-o-cha, sy meegevoel met die familie van die slagoffer betuig het. Die premier het by monde van ’n woordvoerder gevra om gereeld op hoogte gehou te word van die ondersoek.